ธปท. หวั่นตลาดหุ้นจีนร่วงต่อเนื่องอาจกระทบศก.ไทย-แนะติดตามใกล้ชิด
ธปท. หวั่นตลาดหุ้นจีนร่วงต่อเนื่องอาจกระทบศก.ไทย-แนะติดตามใกล้ชิด
8 ก.ค. 2558

นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า ดัชนีตลาดหลักทรัพย์จีนที่ปรับลดลงอย่างต่อเนื่องภายในระยะเวลา 3 สัปดาห์ ทำให้นักลงทุนเกิดความกังวลต่อความผันผวนและเทขายหลักทรัพย์ อย่างไรก็ดี ผลต่อเศรษฐกิจจีนล่าสุดยังไม่เห็นผลกระทบที่ชัดเจน(ข้อมูลเศรษฐกิจล่าสุดของจีนยังมีถึงเพียงเดือนพฤษภาคม 2015)
พร้อมมองว่าหากตลาดหุ้นยังคงปรับลดต่อเนื่อง อาจส่งผลต่อเศรษฐกิจผ่านความเชื่อมั่นของภาคเอกชนที่ลดลง และความมั่งคั่งของภาคครัวเรือน (Wealth effect) ที่ปรับลดลงทั้งจากเงินออมและมูลค่าราคาทรัพย์สิน ซึ่งจะกระทบต่อการบริโภคของภาคครัวเรือนในระยะต่อไป อย่างไรก็ดี ผลกระทบต่อการระดมทุนในจีนไม่น่าจะมากนักเพราะ Aggregate Financing จากการระดมทุนในตลาดหลักทรัพย์มีเพียงร้อยละ 2
โดยปัจจุบัน กลุ่มนักลงทุนรายย่อยในตลาดหลักทรัพย์จีนมีการถือครองคิดเป็นสัดส่วนร้อยละ 20 ของมูลค่าตลาด ซึ่งนักลงทุนรายย่อยเหล่านี้ส่วนใหญ่ใช้เงินลงทุนจาก 1.เงินออมและ 2.การกู้ยืมแบบ margin loan ดังนั้นเมื่อราคาหลักทรัพย์ที่ใช้ค้ำประกันลดลงต่ำกว่าระดับ maintenance margin นักลงทุนเหล่านี้จะถูกบังคับขายหลักทรัพย์ และต้องรับผลขาดทุนไป
แม้ว่าตลาดหลักทรัพย์จีนที่ปรับลดลงจะส่งผลต่อ Sentiment นักลงทุนอยู่บ้าง แต่ในภาพรวมผลกระทบต่อตลาดเงินโลกยังมีไม่มากนัก สำหรับการลงทุนของนักลงทุนไทยในประเทศจีนส่วนใหญ่มิได้เป็นการลงทุนในตลาดหุ้นจีนโดยตรง แต่จะเป็นการลงทุนผ่านกองทุน FIF ซึ่งไปลงทุนในเงินฝากและตราสารหนี้ที่มี Credit Rating ในระดับสูง (A+/A) อีกทอดหนึ่ง โดยรวมการปรับลดลงของตลาดหลักทรัพย์จีน จึงประเมินว่าน่าจะมีผลกระทบต่อฐานะการลงทุนของไทยค่อนข้างจำกัด อย่างไรก็ดี ธปท.ยังคงติดตามสถานการณ์อย่างใกล้ชิด